b'\n_START_ARTICLE_\nDokumentasjonsvitenskap\n_START_PARAGRAPH_\nDokumentasjonsvitenskap er studiet av produksjon, bruk og organisering av dokumenter.  Dokumentasjon har tradisjonelt blitt knyttet til skriftlige medier som papir, b\xc3\xb8ker, bilder eller lydopptak. Hvis man derimot g\xc3\xa5r tilbake i tiden eller fremover i v\xc3\xa5r egen digitale tidsalder, s\xc3\xa5 m\xc3\xb8ter man mange forskjellige former for dokumentasjon som f.eks. taler, uniformer, folkedrakter, statuer, konserter, nettsider og n\xc3\xa5 ogs\xc3\xa5 YouTube, Facebook, osv. Alt sammen for \xc3\xa5 dokumentere myndigheter, kulturer, kunst, kunnskap, personlige interesser, oppfattelser osv. _NEWLINE_Dette mangfoldet av dokumentasjonsformer har alltid v\xc3\xa6rt en utfordring for institusjoner som arkiver, biblioteker og museer m.fl. Det gjelder spesielt for Norge med lov om pliktavlevering som ble vedtatt i 1989, der det ble bestemt at alle publiserte dokumenter uansett medieform skal avleveres (ofte i 7 eksemplarer) til nasjonalbibliotek. _NEWLINE_Samtidig er det et voksende behov innen for de fleste samfunnsomr\xc3\xa5der for dokumentasjon. _NEWLINE_For \xc3\xa5 f\xc3\xa5 personale med kompetanse p\xc3\xa5 alle former for dokumentasjon, etablerte Universitetet i Troms\xc3\xb8 i 1996 faget dokumentasjonsvitenskap som et studium med basis i b\xc3\xa5de humanistiske, samfunnsvitenskapelige og teknisk-naturvitenskapelige disipliner. _NEWLINE_Dokumentasjonsvitenskap kan studeres til og med doktorgradsniv\xc3\xa5 og kan kombineres i ulike moduler innenfor dokumentstudier, dokumentproduksjon og bibliotekfag. Studiet er ogs\xc3\xa5 godkjent utdanning for \xc3\xa5 bli bibliotekar.'